KOMISIJOS REGLAMENTAS (EB) Nr. 542/2009
2009 m. birželio 23 d.
kuriuo skelbiamas konkursas privačiojo alyvuogių aliejaus sandėliavimo paramai gauti
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 43 straipsnio a, d ir j dalis kartu su 4 straipsniu,
kadangi:
(1)
Reglamento (EB) Nr. 1234/2007 33 straipsnyje nustatyta, kad Komisija gali nuspręsti įgalioti įstaigas, kurios suteikia pakankamas garantijas ir yra patvirtintos valstybių narių, sudaryti jų prekiaujamo alyvuogių aliejaus sandėliavimo sutartis, jeigu tam tikruose Bendrijos regionuose atsiranda didelių rinkos sutrikimų.
(2)
2008 m. rugpjūčio 20 d. Komisijos reglamento (EB) Nr. 826/2008, kuriuo nustatomos bendrosios pagalbos už privatų tam tikrų žemės ūkio produktų saugojimą skyrimo taisyklės (2), 4 straipsnyje nurodytu laikotarpiu Ispanijoje ir Graikijoje, kuriose iš viso pagaminama daugiau nei du trečdaliai ES gaminamo alyvuogių aliejaus, užregistruota vidutinė alyvuogių aliejaus rinkos kaina yra mažesnė nei Reglamento (EB) Nr. 1234/2007 33 straipsnyje nurodyta kaina, ir dėl to kyla didelių šių dviejų šalių rinkų sutrikimų. Be to, didelių rinkos sutrikimų pastebėta Italijoje, Prancūzijoje ir Portugalijoje, nes tikėdamiesi kainų mažėjimo prekiautojai vėlesniam laikui atideda visus pirkimus, kurie nėra skubūs ir būtini.
(3)
Reglamento (EB) Nr. 1234/2007 31 straipsnyje nustatyta, kad gali būti skiriama privataus alyvuogių aliejaus sandėliavimo parama ir kad šią paramą Komisija turėtų nustatyti iš anksto arba konkurso tvarka.
(4)
Reglamente (EB) Nr. 826/2008 nustatytos privataus sandėliavimo paramos schemos įgyvendinimo bendrosios taisyklės. Pagal to reglamento 6 straipsnį konkursas turėtų būti skelbiamas vadovaujantis to reglamento 9 straipsnyje nustatytomis išsamiomis taisyklėmis ir sąlygomis.
(5)
Turėtų būti nustatytas toks bendras didžiausias kiekis, už kurį gali būti skiriama privataus sandėliavimo parama, kurio laikantis, remiantis rinkos tyrimais, būtų prisidėta prie rinkos stabilizavimo.
(6)
Siekiant palengvinti su sutarčių sudarymu susijusį administracinį ir kontrolės darbą, turėtų būti nustatytas mažiausias produktų kiekis, kuris turėtų būti numatytas kiekviename pasiūlyme.
(7)
Siekiant užtikrinti veiklos vykdytojų sutartinių įsipareigojimų laikymąsi ir pageidaujamą priemonės poveikį rinkai, turėtų būti nustatytas užstato dydis.
(8)
Atsižvelgiant į einamųjų prekybos metų rinkos padėties pokyčius ir kitų prekybos metų prognozes, Komisijai turėtų būti suteikta galimybė nuspręsti sutrumpinti įgyvendinamų sutarčių terminą ir atitinkamai pakoreguoti paramos dydį. Kaip nustatyta Reglamento (EB) Nr. 826/2008 21 straipsnyje, ta galimybė turėtų būti numatyta sutartyje.
(9)
Pagal Reglamento (EB) Nr. 826/2008 12 straipsnio 3 dalį turėtų būti nustatytas laikotarpis, per kurį valstybės narės Komisijai praneša apie visus galiojančius pasiūlymus.
(10)
Bendro žemės ūkio rinkų organizavimo vadybos komitetas nepateikė savo nuomonės per pirmininko nustatytą laikotarpį,
PRIĖMĖ ŠĮ REGLAMENTĄ:
1 straipsnis
Dalykas
1. Skelbiamas konkursas Reglamento (EB) Nr. 1234/2007 31 straipsnio 1 dalies b punkte nurodytai privataus sandėliavimo paramai gauti, siekiant nustatyti paramos už šio reglamento priede išvardytų ir Reglamento (EB) Nr. 1234/2007 XVI priedo 1 punkte nustatytų kategorijų alyvuogių aliejų dydį.
2. Bendras didžiausias kiekis, už kurį gali būti skiriama privataus sandėliavimo parama, yra 110 000 tonų.
2 straipsnis
Taikytinos taisyklės
Jei šiame reglamente nenurodoma kitaip, taikomas Reglamentas (EB) Nr. 826/2008.
3 straipsnis
Pasiūlymų teikimas
1. Pasiūlymų pirmajam daliniam konkursui teikimo laikotarpis prasideda 2009 m. liepos 1 d. ir baigiasi 2009 m. liepos 6 d. 11.00 val. Briuselio laiku.
Pasiūlymų antrajam daliniam konkursui teikimo laikotarpis prasideda pirmąją darbo dieną, einančią po ankstesnio laikotarpio pabaigos, ir baigiasi 2009 m. liepos 16 d. 11.00 val. Briuselio laiku.
2. Pasiūlymai teikiami 180 dienų sandėliavimo laikotarpiui.
3. Kiekviename pasiūlyme nurodomas ne mažesnis nei 50 tonų kiekis.
4. Jei konkurse dalyvaujančio veiklos vykdytojo pasiūlymai yra susiję su daugiau nei viena alyvuogių aliejaus kategorija arba skirtingomis talpų vietomis, jis kiekvienu atveju pateikia atskirą pasiūlymą.
5. Pasiūlymai gali būti teikiami tik Ispanijoje, Italijoje, Graikijoje, Prancūzijoje ir Portugalijoje.
4 straipsnis
Užstatai
Konkurso dalyviai pateikia 50 EUR užstatą už kiekvieną pasiūlyme nurodytą alyvuogių aliejaus toną.
5 straipsnis
Sutarčių termino trumpinimas
Komisija, atsižvelgdama į alyvuogių aliejaus rinkos pokyčius ir ateities prognozes, gali Reglamento (EB) Nr. 1234/2007 195 straipsnio 2 dalyje nurodyta tvarka nuspręsti sutrumpinti įgyvendinamų sutarčių laikotarpį ir atitinkamai pakoreguoti paramos dydį. Nuoroda į šią galimybę įtraukiama į sutartį, sudarytą su konkurso laimėtoju.
6 straipsnis
Pranešimas Komisijai apie pasiūlymus
Pagal Reglamento (EB) Nr. 826/2008 12 straipsnį valstybės narės per 24 valandas nuo kiekvieno šio reglamento 3 straipsnio 1 dalyje nurodyto pasiūlymų teikimo laikotarpio pabaigos Komisijai atskirai praneša apie visus galiojančius pasiūlymus.
7 straipsnis
Įsigaliojimas
Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. birželio 23 d.